Brics-bank leen R7 mjd. vir tolpaaie | Netwerk24
Deur Elvira Wood 16 September 2019 12:29
Die Verkeerdevlei-tolhek op die N1 naby Bloemfontein.Foto: Wikipedia
Die Nuwe Ontwikkelingsbank (NOB), ook bekend as die Brics-bank, gaan R7 miljard aan die Suid-Afrikaanse Nasionale Padagentskap (Sanral) leen.
Die geld sal gebruik word om bestaande tolpaaie in stand te hou of op te knap.
Addisionele bane gaan glo by van die paaie gevoeg word.
Die NOB gee nie meer besonderhede oor die projek nie.
Die bank sê Maandag in ’n verklaring die R7 miljard is een van vier projekte waarvoor hy pas lenings goedgekeur het. Die ander drie projekte is in Rusland en Indië.
Die direksie van die NOB het Donderdag 12 September in Shanghai, China, vergader waartydens die lenings goedgekeur is.
Die bank se portefeulje sluit nou 42 projekte ter waarde van $11,6 miljard in.
Die bank het voorheen ook lenings aan Suid-Afrikaanse instellings goedgekeur. Hy het onder meer geld aan Eskom, die Nywerheidsontwikkelingskorporasie en die Trans-Caledon-tonnelowerheid geleen.
Meer oor: Ontwikkeling | Beleggers | Lening